  Майя Бывальцева 8-тӥ оштолэзе Удмуртиын 12 градусозь шуныт кариськоз. Шимучыръёсты алонъя но бервылзэ утялтонъя ӧрилэн кенешоназ 7-тӥ оштолэзе со сярысь вераз Удмуртиысь омырез но инкуазез эскеронъя центрлэн кивалтӥсез Алексей Бердников. Солэн кылъёсызъя, 8-тӥысь 9-тӥ оштолэзе потон уе Удмуртиын 0…+5 градус луоз. Нуназе кӧснуналэ, 8-тӥ оштолэзе, термометръёс +7…+12 градус возьматозы. Арнянуналэ элькунысь шундыӝужан но шор ёросъёсын зорыны быгатоз. Арня пумозь куазь тӧло луоз шуыса чаклало, лымшор но шундыпуксён вискысь, лымшорысь тӧл секундскын 12–14 метре пельтоз. «Та нуналъёсы тулыс куазь вуиз шуыны луэ. Уй-нуналскыншоро-куспо температура ноль вамен потыса вылӥе ӝутӥське. Но куд-ог дыръя уйёсы ноль градуслэсь кезьытгес луылоз на», — вераз Бердников. Вуоно арняе, 10-тӥысен 16-тӥ оштолэзёзь, нуназе озьы ик 10–12 градус шуныт луоз, уйин ноль котырын возиськоз. Шуак шуныт луэмез но соин валче лымы шуак шунамез уг возьмало. Шунытскон но кезьытскон — тудву кошкон вакытлы тужгес умой. Кыкетӥез, мар милемыз шумпоттэ, музъем мур ӧвӧл кынмемын, со сяна, сӥзьыл трос зоръёс ӧй вал. Озьыен музъем дась вуэз пыӵатыны «Удмуртгипроводхозлэн» кивалтӥсез Владимир СвоекошинНо солэн верамезъя, трос лымы сэрен но отын трос ву люкаськемен валче тудву шоро-кусполэсь золгес луыны быгатоз. Тегъёс: Ижкар Удмуртия куазь тудву инкуазь  